R. Kaliňák, podpredseda vlády a minister vnútra SR: (2009-06-23):
Problematiku prevodov nehnuteľností Ministerstvo spravodlivosti Slovenskej republiky rieši druhýkrát a tentoraz už kompromisným návrhom bez povinnej notárskej zápisnice. Ministerstvo spravodlivosti Slovenskej republiky nepovažuje za šťastný súčasný systém a postupnými krokmi sa snaží ho vylepšiť. Ministerstvo spravodlivosti spolupracuje aj s rakúskym ministerstvom najmä v súvislosti s oboznamovaním sa s rakúskou pozemkovou knihou. Je výhodné, že aj na našom území platila rovnaká pozemková kniha, a teda aj historické hľadisko je v prospech našich zámerov. Nepôjde však o nejaké rozloženie katastrov, práve naopak, katastre budú predstavovať základ nového systému evidencie nehnuteľností, ibaže na princípe tribunálov a s posilnením nezávislosti pri ich rozhodovaní. Ciele navrhovanej úpravy sú nasledovné. Sú to možnosť vybrať si bezpečný a jednoduchý a rýchly prevod nehnuteľností cez notára a advokáta s povinným poistením, sprísnenie podmienok osvedčenia pravosti podpisu, sprísnenie zodpovednosti notárov a advokátov, odbremenenie správ katastra od posudzovania občianskoprávnych aspektov zmlúv po notárovi advokátovi s cieľom dosiahnuť povolenie vkladu v kratšej dobe ako pri bežnom vklade, sprísnenie formy plnomocenstva pri prevodoch nehnuteľností. Potom ako notár alebo advokát spíšu zmluvu o prevode nehnuteľností, správa katastra sa môže sústrediť už len na súladnosť zmluvy s katastrálnym operátom a tým pádom je možné spravodlivo žiadať, aby správy katastra tento ušetrený čas využili na rýchlejšie povolenie vkladu. Pri notárskej zápisnici a autorizácii advokátom bude pri zisťovaní totožnosti dôležitá odborná starostlivosť notára či advokáta v rámci notárskeho úkonu, spísania notárskej zápisnice alebo autorizácie advokátom. Tiež sa reaguje na zneužívanie plnomocenstiev. Každá plná moc sa dostane do Notárskeho centrálneho registra a úradník, ktorý koná v písomnom konaní sa tak bude môcť oboznámiť so skutočnosťou, či plnomocenstvo bolo spísané notárom a bude vylúčené pozmenenie listiny zaregistrovanej v Notárskom centrálnom registri. Vzhľadom na to, že na súdoch sa nevedú štatistiky o počte určovacích žalôb, nie je možné zistiť skutočný počet vadne zavkladovaných zmlúv. Predkladateľ má ambíciu v budúcnosti riešiť kvalitnejší systém s finálnym cieľom – materiálna publicita katastra. Za tým účelom je potrebné udržať tie prvky, ktoré sú na to potrebné z pohľadu posudzovania platnosti zmluvy, a prijímať opatrenia na zvýšenie bezpečnosti prevodov proti podvodom. Autorizácia nie je o zastupovaní účastníkov zmluvy, a preto nie sú dôvodné námietky o kolízii záujmov. Ide v podstate o ten istý systém ako v súčasnosti, keď zmluvu vyhotovuje advokát. Pribudne však zodpovednosť, zjednodušenie pri osvedčovaní pravosti podpisu a rýchlejšie zavkladovanie zmluvy. Účastníci budú mať možnosť uzavrieť zmluvu na jednom mieste. Prax časom ukáže, či je udržateľné, aby prevody nehnuteľností, keď ide spravidla o miliónové hodnoty, boli vykonávané bez toho, aby bol známy právnik, ktorý zmluvu spísal. Myslím si, že je to zásadnejší krok k tomu, aby sme zabránili veľmi častým podvodom v prípade prevodu nehnuteľností, a je to mimoriadne užitočná právna úprava. Obavy z rôznych výhod pre notárov a advokátov, si myslím, nie sú namieste práve preto, že suma povinností, ktorú zdedia, aj zodpovednosti je adekvátna ich postaveniu. A myslím si, že predovšetkým ide o službu občana. V rámci stanoviska k spoločnej správe predkladateľ návrhu zákona súhlasí so všetkými pozmeňujúcimi návrhmi uvedenými v spoločnej správe výborov Národnej rady Slovenskej republiky a myslím si, že ich zapracovanie zvýšilo prehľadnosť predkladanej právnej normy. Ďakujem za pozornosť.